Foto’s: Drywende wrak ŉ gevaar vir vissermanneDie drywende wrak aan die Valsbaai-kus Foto: Wendy Crowther, NSRI Die Nasionale Seereddingsinstituut het Saterdag vissermanne en ander vaartuie by die Kaapse Skiereiland en aan die Valsbaai-kus gemaan om op die uitkyk te wees vir ŉ groot vaartuig wat omgeslaan het en nou in die omgewing dryf. “Die NSRI is Vrydagmiddag omstreeks 14:00 oor die wrak in kennis gestel nadat ŉ visserman dit raakgesien het,” het die organisasie in ŉ verklaring gesê. Die wrak was Vrydagmiddag 16:00 ongeveer 9.8 seemyl suid van Kaappunt. “NSRI Simonstad het flitsende liggies van ŉ lewensreddingsbaadjie aan die wrak vasgemaak in ŉ poging om dit meer sigbaar te maak vir verbygaande verkeer. Ons grootste kommer is vissermanne wat voor sonopkoms vertrek en na sononder terugkeer, aangesien die wrak skaars sigbaar is.” Volgens die NSRI was die drywende wrak al vroeër ook aangemeld. Die oorsprong van die vaartuig is nie bekend nie. Volgens ŉ marinebioloog, wat as vrywilliger by NSRI Houtbaai werk, is een van die mosselvergroeisels op die wrak ongeveer twee maande oud.